પાટીદાર આંદોલન દરમિયાન શહીદ થયેલા પાટીદાર સમાજના 14 યુવાનોના પરિવારને ન્યાય અપાવવા માટે શરૂ થયેલી શહીદ યાત્રા 1લી જુલાઇએ સુરત આપી પહોંચી હતી. માનગઢ ચોકથી યાત્રાની શરૂઆત થઇ હતી પણ આ યાત્રા સાંજે જ્યારે કાપોદ્રા વિસ્તારમાંથી પસાર થઇ રહી હતી ત્યારે યાત્રામાં છમકલું કરવા આવેલા બ્લેક ગોલ્ડન અને હર્ષિલને માર મારવામાં આવ્યો હતો. લોકોએ કારના કાચ પણ તોડી નાંખ્યા હતા. યાત્રા 20 મિનિટ સુધી થંભી ગઇ હતી. જો કે પોલીસના બંદોબસ્તને કારણે મામલો થાળે પડ્યો હતો. પોલીસે આ બંને યુવાનની અટકાયત કરી હતી.